OKTÓBER 10.
Szent Evlampiosz és Evlampia vértanú emléke
hajnali szolgálaton
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván, * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… most és… 
Az örök idők óta elrejtett * s még az angyalok előtt is ismeretlen mély titok * teáltalad, Istenszülő, lett a földön nyilvánvalóvá: * az összevegyülés nélkül változatlanul megtestesült * és önként keresztre emelkedett Isten, * ki föltámasztotta ősatyánkat, *’ mentse meg a haláltól a mi lelkünket is!
Az első zsoltárcsoport után a vértanúk leülői 
2. hang
Krisztus Istenünk, ki szentjeidet az aranynál tündöklőbbé tetted, * és jámboraidat, Jóságos, megdicsőítetted, * ezekre való tekintettel kérünk téged, * emberszereteteddel tedd békességessé életünket, * jó illatként kegyesen fogadd el imáinkat, *’ ki szentjeid között nyugszol.
Urunknak bajnokai! * Boldog a föld, melyet véretek itatott * és szentek a hajlékok, melyek befogadták testeteket. * A küzdőtéren a gonosz felett győzelmet arattatok * és Krisztust bátran megvallottátok, * most pedig arra kérünk titeket, *’ hogy érettünk imádjátok őt, mint jóságost, hogy üdvözítse a mi lelkünket! 
Apostolok, próféták, vértanúk, * püspökök, szerzetesek és igazéletűek, * kik a harcot befejeztétek és a hitet megtartottátok, * miután bizalmasan járulhattok az Üdvözítőhöz, * kérünk titeket, imádjátok érettünk őt, mint jóságost, *’ hogy üdvözítse a mi lelkünket.
Dicsőség... most és... Istenszülő-ének
Minden értelem fölött való a te titkod, Istenszülő, * mindeneknél dicsőségesebb, * mert lepecsételt ártatlansággal és a szüzesség megőrzése mellett * valóságos anyának ismertünk, * ki a valóságos Istent szülted. *’ Hozzá esedezzél, hogy üdvözítse a mi lelkünket!
A XVII. kathizma és „A szentek kara” ének után leülők
 2. hang
Ki az eget felhőkbe öltöztetted, * téged öltöttek magukra e világban a törvényszegők kínzásait elviselő szentek, * kik a bálványozás tévelygését megszüntették. * Az ő imáik által, Üdvözítőnk, ments meg minket is a láthatatlan ellenségtől, *’ és üdvözíts minket!
Halotti énekek.
Élők és holtak fölött uralkodó, életadó Istenünk, * figyelmezz a te szolgáid könyörgésére, * mutasd meg emberszerető irgalmadat, * és adj föltámadást a lelkeknek, kik beléd vetett reménnyel költöztek el, *’ irgalmasságoddal, egyetlen Jóság!
Emlékezzél meg, Urunk, szolgáidról, mint jóságos, * és bocsásd meg nekik, amit életükben vétettek, * mert senki sem lehet bűntelen *’ tekívüled, ki az elköltözötteknek is nyugalmat adhatsz.
Dicsőség... most és... Istenszülő-ének
Kimondhatatlan világosságnak szent Anyja, * téged angyali himnuszokban tisztelvén *’ áhítattal magasztalunk.
Kánonok
I. óda. 6. hang
Mint a szárazon, * úgy ment át Izrael a tengeren * és látván az üldöző fáraót fulladozni, * fölkiáltott: * "Istennek győzelmi éneket énekeljünk!"
Bajnok vértanúk, kik a hármasfényű Úr ragyogó sugaraitól tündököltök, kérjetek mindnyájunknak világosságot, kik megünnepeljük a ti világraszóló emlékünnepeteket!
Napfény módjára ragyog a vértanúk szent és tündöklő ünnepe, s a Szentlélek erejével az egész földkerekséget mindenkor titokzatosan besugározza.
A gonoszság ősi fejedelmét fiatal testedben elszántan legyőzted, ó vértanú, elviselve a kínokat, a tüzet és a gonosz lelkek támadását, boldog Evlampiosz.
Istenszülő-ének
Igazán megszabadultunk, Szeplőtelen Szűz, az ősszülők átkától a te szüléseddel, azért mi, hívek, énekszóval mindenkor boldognak hirdetünk téged, Isten Anyja.
III. óda. 6. hang. Nincs oly szent...
A küzdelmet erős lélekkel megvívtad, a kínokat és a rettenetes büntetést erős lélekkel elviselted, a jövendő javak reményével erősítetted meg magadat, dicsőséges Evlampiosz!
Mikor a vértanúk fényes dicsőségével ékesen látott téged, ó szent vértanú, Szent Evlampia, teljesen átengedte magát a megkínzatásnak, hiszen testvéredként úgy gondolkodott és érzett, mint te.
Krisztus után vágyakoztál, szent vértanú, ezért a látható dolgokat semmibe vetted, és így a kényurak pusztító támadását hittel legyőzted, Evlampiosz bajnok!
Istenszülő-ének
Esedezzél, legszentebb Istenszülő, hogy tisztelőid mindenkor megszabaduljanak az ellenség minden gonosz támadásától, a lelket rontó szenvedélyektől és minden súlyos veszélytől!
Katavászia 6. hang
Nincs oly szent, * mint te, Uram, én Istenem, * ki fölemeled híveid hatalmát, * s a benned való hit által * megerősítesz bennünket. 
Kathizma
8. hang. Minta: A Bölcsességet és Igét...
A súlyos kínok tömkelegét erős lélekkel semmibe sem vettétek, * és az Üdvözítő kegyelmével napként ragyogtatok, bajnokok! * Testvéri szeretetben Istenben egyesülve egymással, * egyforma szenvedéssel nyertetek fényes dicsőséget. * Végül pedig végtelen nagy kegyelmet kaptatok a magasságból, * hogy betegségeket meggyógyíthassatok. * Bajnok testvérek, esedezzetek Krisztus Istenhez, * hogy adjon bűnbocsánatot mindazoknak, *’ akik buzgón megünneplik a ti szent emléketeket!
Dicsőség... most és... Istenszülő-ének ugyanarra
Szeplőtelen Szűz, Isten Anyja! * hő imáddal siess szegény lelkem segítségére, * mert az élet tengerén, a kísértések hullámverésén, * kormányvesztetten hányódom. * A bűnök terhe elmerít * és az a veszély fenyeget, hogy a pokol fenekére zuhanok. * Ments meg és vezess a biztos révbe, * hogy híven zengjem neked: * Kérd Krisztus Istent, adjon nékem bűnbocsánatot, *’ mert te vagy szolgádnak reménysége.
IV. óda. 6. hang
Krisztus az én erőm, * Uram és Istenem! * – áhítattal kiáltja * a tisztes Egyház, * tiszta elmével ünnepelve az Urat.
Istennek tetsző könyörgéseiddel elnémítottad a földi vadállatok száját, angyali dicsőséggel ékeskedsz, és a vértanúk szent fényességében tündökölsz.
A Szentlélek kegyelme lelkes templommá, az ő rendkívül szent hajlékává formált, bölcs Evlampiosz vértanú, s az ő erejével leromboltad a bálványok templomait.
Tántoríthatatlanul, rettenhetetlenül, elszántan viselted el a rettenetes, fenyítő büntetéseket. Krisztustól nyertél hozzá erőt, minden dicséretre méltó Evlampiosz.
Vértanú-vérrel ékeskedtetek, a testvéri szeretetet híven megőriztétek, az üldözők sötét elképzeléseit pedig meghiúsítottátok, boldogok!
Istenszülő-ének
Habakuk a távoli jövőben bekövetkező látomást látva, erényekkel beárnyékolt hegynek mondott téged, Tisztaságos, és belőled jelent meg lelkünk Megvilágosítója.
V. óda. 6. hang
Isteni világosságoddal, ó Jóságos, * a színed előtt virrasztók lelkét szeretettel világosítsd meg, kérlek, * hogy téged, Isten Igéje, * igaz Istennek ismerjenek el, * ki a bűn sötétségéből kivezetsz bennünket.
Világosságot árasztottál, mint az ékes hajnal, mint nappali csillag, mint egy fényes nap. Küzdelmeid és csodáid sugarával a híveket isteni ihletéssel megvilágosítottad, Evlampiosz vértanú!
A legnagyobb szenvedések megedzettek, a rettenetes kínok kemény gyötrelmeit édes gyönyörűségnek tartottad, Evlampiosz vértanú, és az isteni jutalmat örvendezve vetted át.
Véred áradatát ontva megszerezted magadnak, hírneves, szent vértanú, a boldogság vizét, az örökké tartó, hervadhatatlan dicsőséget és a boldog paradicsomi tartózkodást.
Istenszülő-ének
Az ellenség minden fegyvere valóban teljesen hatástalanná lett, szeplőtelen, szent Tisztaság, mert te megszülted a mindenség Istenét, és ő keresztjével megtörte annak fennhéjázását.
VI. óda. 6. hang. Az élet tengerét...
Fölfeszítettek, kínpadra vontak, vadállatok elé dobtak, tagjaitoktól megfosztottak, tűzzel égettek titeket, szent vértanúk, de a szeplőtelen hitet meg nem tagadtátok.
A kínzások hullámai bírói parancsra magasra csaptak, de a bajnokok lelkületének szilárdságát meg nem ingathatták, mert Isten keze megerősítette őket.
Kiömlő véretek áradatába az ellenséges fáraót belefojtottátok, Krisztus Egyházát pedig buzgósággal megöntöztétek vele, legyőzhetetlen vértanúk, és ezáltal a hit sarjadzott ki.
Istenszülő-ének
Kimondhatatlan könyörületességgel harmatként szállt le Isten a te méhedbe, mindenkit megitatott a boldogság vizével, és megújította a romlott természetet, Nagyasszony!
Katavászia
Az élet tengerét * a kísértések viharától zajongani látván * a te csendes kikötődbe menekülök hozzád, kiáltván: * a romlásból vezesd ki életemet, * ó Nagyirgalmú!
Konták
3. hang. Minta: Ma a Szűz...
A nemes vértanúkat és a test szerinti két testvért, * a bölcs Evlampioszt és Evlampiát tiszteljük, * mert ők a Megfeszítettnek hatalmával a zsarnokok mesterkedéseit megszégyenítették, * és úgy jelentek meg, mint a vértanúk dicsősége *’ s egyben azok büszkesége is.
Ikosz
Magasztaljuk ma hívek szent énekekkel * és himnuszokkal a bajnokpárt, * mert a bálványimádás eltévelyedését kiirtotta, * a sokistenhit tüzét eloltotta, * a gonosz lelkeket megfutamította, * a hatalmaskodók haragjától nem félt, * kardtól és tűztől, mezei vadak támadásától meg nem rettent. * Jó harcot harcolt a hírneves Evlampiosz és a tiszteletreméltó Evlampia, * a bajnok testvérpár úgy jelent meg, mint a vértanúk dicsősége * és egyben azok büszkesége is.
VII. óda. 6. hang
Harmatozóvá tette az angyal * az istenfélő ifjak tüzes kemencéjét, * a kaldeusokat pedig megégeté az isteni parancs, * meggyőzve a zsarnokot, hogy így kiáltson: * Áldott vagy te, atyáinknak Istene!
A három ifjút a kegyelem segítségével utánoztátok, a Szentlélek anyagtalan tüzével beharmatozottan a tüzet lábbal tapostátok és Krisztusnak zengtétek, vértanúk: Áldott vagy te, atyáinknak Istene!
Mikor testüket szabdalták, erőt adott nekik a Teremtő iránti szeretet, mert a szentek minden ízükben Istenre figyeltek és átistenülve híven zengték: Áldott vagy te, atyáinknak Istene.
Az Isten felé való előhaladásnál nem törődtél szíved dobogásával, mert az élet megingathatatlan szikláján tántoríthatatlanul állottál, szent bajnok, és zengted: Áldott vagy te, atyáinknak Istene!
Istenszülő-ének
A három ifjút a kemence nem égette meg, és ez a te szülésed előképe volt, mert Isten tüze téged sem égetett meg, mikor benned lakozott, hanem mindenkit megvilágosított, hogy zengje: Áldott vagy te, atyáinknak Istene!
VIII. óda. 6. hang. A lángok között a szent ifjaknak...
Testben és lélekben gyönyörűnek bizonyultál, bajnok vértanú! Az üldözések vihara elborított, de le nem győzött, úgyhogy az Uralkodó Krisztusnak énekelsz mindörökké!
Az isteni tanítást hirdették együtt és az istentelen tanítást buzgón cáfolták a testvéri kötelékkel összekötöttek, a mindenség Istenének és Uralkodójának vértanúi.
Szent és isteni, egészen elégő áldozatként, önként leöletésre ment bárányokként, szeplőtelen áldozatként, Istentől kedvesen fogadott gyümölcs-áldozatként kerültetek a mennyei oltárra, bajnokok.
Fényárasztó, ragyogó csillagnak ismerünk és magasztalunk téged híven mindenkor, Evlampiosz bajnok, mert a gyógyítások fénysugarával beragyogsz minden lelket.
Istenszülő-ének
Örvendezz, szeplőtelen, férfit nem ismerő Szűz! Örvendezz, Isten jegyese, viharban lévők révpartja! Örvendezz, bűnök engesztelő közbenjárója! Örvendezz, megtestesült Isten Szülője!
Katavászia
A lángok között a szent ifjaknak * harmatot ömlesztettél, * és igaznak áldozatát a vízzel együtt fölégetted, * mert te mindent művelhetsz Krisztus, tetszésed szerint, * azért magasztalunk téged mindörökké!
IX. óda. 6. hang. Istent embereknek lehetetlen meglátni...
A Mindenható dicsőségét és mesterkéletlen szépségét kívántad látni, az élet becstelenségére rá sem hederítettél, a gyalázatos halált pedig elviselted, dicsőséges, és ez örök dicsőséget szerzett neked, Evlampiosz vértanú!
Az élet éjszakájában lévők számára világosságnak, mindig tündöklő fáklyának bizonyultál. Evlampiosz, és a tudatlanság sötétségét eloszlattad, a gyógyítások fénysugarával pedig a szenvedélyek homályát megszüntetted, Istenben boldog bajnok!
Vértanú-véretekkel festett köntössel ékesítettétek föl magatokat, és most győzelmi koszorúval az Úr színe előtt állotok és az angyalokkal zengitek: Szent, szent, szent a mindent teremtő, mindenható Háromság!
Bajnok vértanúk! Emlékezzetek meg rólunk, kik híven megüljük a ti mindenkor tiszteletreméltó, szent, világossággal és fényességgel teli emléketeket, és hódolattal tiszteljük ereklyéiteket, hogy mindnyájan megszabadulhassunk mindenféle kísértéstől!
Istenszülő-ének
Minden magasztalásra méltó Tisztaság! A belőled Istennek tetszően föltündöklött Világosság hordozója! Világosítsd meg lelkem szemét, oszlasd el a tudatlanság sötétségét, és semmisítsd meg a bűn homályát!
Katavászia
Istent embereknek lehetetlen meglátni, * őrá nem mernek * az angyali rendek tekinteni. * De általad, Tisztaságos, halandóknak is láthatóvá lett * a megtestesült Ige, * kit az égi hatalmakkal együtt magasztalván, * téged dicsőítünk. 
Fényének
Ki mint Isten az élők és holtak fölött Uralkodsz, és szentjeid által az egész földet megvilágosítod, mindenek Teremtője, üdvözítsd a téged éneklőket!
A vértanúké
Méltóképpen magasztaljuk az égre gondoló, szent bajnokokat, Evlampioszt és Evlampiát, és szent énekszóval ünnepeljük meg fényes ünnepüket, mert ők a világért engesztelik Istent!
Istenszülő-ének 
Kegyességed záporával öntözd meg, Szeplőtelen, a bűn hevétől kiszáradt lelkemet, és világosítsd meg szenvedélyeim miatt elsötétült elmémet, és vezesd a te Fiad lelki szemlélésére, Istenszülő!
Előverses sztihirák
2. hang
Krisztus keresztjét fölvették a szent vértanúk, * mint legyőzhetetlen fegyvert, * visszavertek minden sátáni erőt, s az égből koszorút nyertek, * nekünk pedig védelmünkké lettek, *’ és érettünk könyörögnek az Úrhoz.
Vers: Boldogok, kiket kiválasztasz és magadhoz fogadsz, Uram. 
Szentjeid sokasága, Krisztus, * esdekelve kér téged: *’ Emberszerető, könyörülj rajtunk!
Vers: Lelkük a jókban megmarad.
Minden város és vidék tiszteli * a ti ereklyéiteket, ó bajnok vértanúk, * mert szabályszerűen küzdöttetek, * és égi koszorút nyertetek. * Ti vagytok azért a papok dicsekvése, * az uralkodók győzelmi jelvénye *’ és az Egyház ékessége!
Dicsőség... most és... Istenszülő-ének. Mintadallam: Midőn téged…
Egész * életemet gonoszságban töltöttem, * ó én szerencsétlen, * és most minden jócselekedet nélkül teljesen üres kézzel maradtam, * és várom, ó Tisztaságos, a fenyegető halált. ** Ó jaj, * rettegek a te Fiad és Istened ítélőszékétől. * Szent Szűz, Nagyasszonyunk, ments meg tőle! * E szorongatásban tekints énreám, *’ és szabadíts meg engem.
Tropár 4. hang
A te szent vértanúid, Urunk, * az ő szenvedéseikért hervadhatatlan koszorúkat nyertek tőled, Krisztus Istenünk, * mert a te erődet bírván, * kínzóikat megszégyenítették, * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség… most és… 
Téged magasztalunk Istenszülő, mikor így kiáltunk föl: * Üdvözlégy alkonyt nem ismerő világosság! * mivel a mindenség Urát viselted szíved alatt.

